Rex Tillerson
<s>Reks Tilerson je američki biznismen, inžinjer, bivši izvršni direktor (CEO) američke naftne kompanije Ekson mobil i bivši Državni sekretar SAD u administraciji Donalda Trampa.</s><s>Tilerson je poznat po prijateljskim vezama sa ruskim predsednikom, Vladimirom Putinom i dobitnik je najvišeg ruskog odlikovanja koje se dodeljuje stranim državljanima.</s><s>Član je Republikanske partije.</s>

<s>Tilerson se nalazi na 24. mestu na Forbsovoj listi najmoćnijih ljudi sveta.</s><s>Takođe se nalazi na listi najbolje plaćenih direktora na svetu, sa godišnjom platom od 24.3 miliona dolara u 2016.</s>

<s>Tilersonovo bogatstvo procenjeno je na 245 miliona dolara.</s>

<s>Mladost i obrazovanje</s>

<s>Tilerson je rođen 23. marta 1953. u Vičita Folsu, u Američkoj državi Teksas.</s><s>Dugogodišnji je član Američkih izviđača.</s><s>Svoju karijeru otpočeo je kao inžinjer.</s><s>Diplomirao je građevinarstvo na Univerzitetu u Teksasu u Ostinu 1975. godine.</s><s>Zaposlio se u Ekson mobilu iste godine, a 1989. postao je glavni menadžer proizvodnog ogranka Ekson mobila u SAD.</s>

<s>Poslovna karijera</s>

<s>Ekson 
Tilerson je imenovan za direktora Exxon Yemen Inc. i Esso Exploration and Production Khorat Inc. 1995. godine.</s><s>Tri godine kasnije, 1998. postao je potpredsednik Exxon Ventures (CIS) i predsednik Ekson Naftagas-a, ruskog ogranka kompanije Ekson zaduženog za upravljanje imovinom kompanije u Rusiji i Kaspijskom moru.</s>

<s>Nakon spajanja Eksona i Mobila, 1999. imenovan je za izvršnog potpredsednika ExxonMobil Development kompanije, a 2004. postaje predsednik i direktor Ekson mobila.</s><s>Predsednik i izvršni direktor - CEO (eng. Chief Executive Officer) Ekson mobila postaje 1. januara 2006. godine.</s>

<s>Tilerson je ostao na obema funkcijama i nakon 2008. godine, uprkos predlogu rezolucije porodice Rokfeler kojom je predloženo da se razdvoje funkcije predsednika i izvršnog direktora kompanije.</s><s>Porodica Rokfeler nastojala je da Ekson poveća svoja ulaganja u alternativne izvore energije.</s>

<s>Ekson je 2009. preuzeo XTO Energy, Američku kompaniju koja se bavi proizvodnjom nafte i gasa.</s>

<s>Saradnja sa Rusijom 
Tilerson ima bliske kontakte sa ruskim predsednikom, Vladimirom Putinom.</s><s>Tilerson je predstavljao Ekson mobil u Rusiji tokom mandata Borisa Jeljcina kao premijera.</s><s>Džon Hejmr, predsednik američke ogranizacije Centar za Strateške i Međunarodne Studije (eng. Center for Strategic and International Studies), naveo je da je "Tilerson proveo više vremena sa Vladimirom Putinom nego ijedan drugi Amerikanac, osim Henrija Kisindžera.</s>

<s>Tilerson je prijatelj Igora Sečina, izvršnog direktora kompanije Rosnjeft i Putinovog bliskog saradnika.</s><s>Sa Tilersonom na čelu, Ekson je 2011. potpisao sporazum sa Rusijom, kojim je Eksonu i Rosnjeftu omogućeno istraživanje na Arktiku.</s>

<s>Ekson je počeo sa bušenjem u Karskom moru na leto 2014., ali sporazum je ugrožen nakon uvođenja zapadnih sankcija Rusiji u septembru iste godine, nakon izbijanja Ukrajinske krize.</s><s>Uprkos tome, Eksonu je omogućeno da nastavi istraživanja do oktobra, a kao rezultat, otkriveno je veliko naftno polje od oko 750 miliona barela nafte.</s>

<s>Tilersonu je 2013. dodeljeno najviše rusko odlikovanje dostupno strancima, Orden prijateljstva (rus.</s><s>Órden Drúžbы) zbog njegovih zasluga u razvijanju saradnje u energetskom sektoru.</s>

<s>U decembru 2015. otkriveni su dokumenti koji pokazuju da je Tilerson bio direktor zajedničke Rusko-američke naftne kompanije koja je registrovana na Bahamima.</s><s>Nakon što je postao direktor Eksona 2006.</s><s>Tilerson je napustio svoju funkciju u ovoj kompaniji.</s>

<s>Veze sa Kurdistanom 
U ime Ekson mobila, Tilerson je 2011. poptisao sporazum o razvitku naftnih bušotina u Južnom Kurdistanu, autonomnoj oblasti u sklopu Iraka.</s>

<s>Ostale poslovne veze 
Tilerson je član odbora Centra za strateške i međunarodne studije, američkog istraživačkog instituta koji se bavi međunarodnim odnosima.</s><s>Takođe je član američkog naftnog instituta (eng. American Petroleum Institute).</s><s>Dugogodšnji je volonter američkog udruženja izviđača, a od 2010. do 2012. bio je predsednik ovog udruženja.</s>

<s>Politički angažman</s>

<s>Stavovi prema sankcijama 
Tilerson se protivi politici uvođenja sankcija protiv drugih zemalja.</s>

<s>Klimatske promene 
Tilerson je 2010. izjavio da iako priznaje da ljudi utiču na promenu klime putem emisije štetnih gasova u atmosferu, nije jasno do koje mere ni kako pristupiti tome.</s><s>Tilerson je rekao da će "Svet morati da nastavi da koristi fosilna goriva, sviđalo se to nekome ili ne."</s>

<s>Državni sekretar SAD 
Novoizabrani američki predsednik, Donald Tramp, 13. decembra 2016. objavio je na Tviteru svoju odluku da nominuje Tilersona za novog Državnog sekretara SAD.</s><s>U obrazloženju Trampovog tranzicionog tima navedeno je: "Njegova istrajnost, široko iskustvo i duboko razumevanje geopolitike čine ga odličnim izborom za državnog sekretara".</s><s>Kao i da će njegov izbor "Pomoći da se obrnu godine pogrešno vođene spoljne politike i dela koja su oslabila bezbednost Amerike i njen položaj u svetu".</s>

<s>Uoči Tilersonovog imenovanja za budućeg Državnog sekretara, portparol Kremlja, Dmitrij Peskov naveo je da je Tilerson "veliki profesionalac" koga lično poznaje predsednik Rusije Vladimir Putin.</s>

<s>"Tilerson se više puta sastao sa Putinom", rekao je Peskov i dodao da se Kremlj nada da će novi državni sekretar pokazati profesionalnost i konstruktivan stav.</s>

<s>Mnogi zapadni mediji protumačili su Tilersonov izbor kao jasan znak Trampove buduće politike prema Rusiji.</s>

<s>Američki senat potvrdio je Tilersonov izbor za državnog sekretara 1. februara 2017., čime je on i zvanično stupio na dužnost.</s>

<s>Tilerson je od stupanja na dužnost stekao reputaciju jednog od retkih "golubova" u Trampovoj administraciji, pre svega u otvorenom zalaganju za miroljubovo rešavanje problema kao što su  rat u Siriji, održavanje postignutog nuklearnog sporazuma sa Iranom, ali i nastojanje da se spor sa Severnom Korejom reši pregovorima.</s><s>U tome je često protivrečio Trampovim zvaničnim i nezvaničnim izjavama, uključujući one na Tviteru.</s><s>Od jeseni 2017. je bio predmetom čestih spekulacija da se zbog neslaganja Trampom ili nezadovoljstva načinom i atmosferom rada njegove administracija sprema dati ostavku, odnosno da ga Tramp namerava smeniti.</s><s>Početkom marta 2018. je BBC objavio kako su vašingtonski lobisti Ujedinjenih Arapskih Emirata nastojali Trampa nagovoriti da smeni Tilersona, nezadovoljni Tilersonovim odbijanjem da otvoreni podrži UAE, Saudijsku Arabiju, Egipat i sa njima savezničke arapske zemlje u sporu sa Katarom.</s><s>Nekoliko dana nakon što je Tramp najavio samit sa severnokorejskim vođom Kim Džong-unom, a o čemu Tilerson pre objave o tome navodno nije znao ništa, Tilerson je 14. marta 2018. smenjen.</s>

<s>Vidi još 
 Ekson mobil
 Naftna industrija
 Državni sekretarijat SAD
 Donald Tramp</s>

<s>Reference</s>

<s>Spoljašnje veze</s>

<s>Biografija Reksa Tilersona - Ekson mobil (Engleski) 
 Ekson mobil - Zvaničan vebsajt</s>

<s>Američki političari
Američki poslovni ljudi
Američki diplomati
Članovi Republikanske stranke (SAD)</s>

